钦定古今图书集成/理学汇编/学行典/第225卷 > 《天子孝传赞》〈虞舜 夏禹 殷高宗 周文王〉
## 钦定古今图书集成/理学汇编/学行典/第225卷 > 《天子孝传赞》〈虞舜 夏禹 殷高宗 周文王〉

陶潜

虞舜父顽母嚚，事之于畎亩之间，以孝烝烝，是以尧闻而授之，富有天下，贵为天子。以为不顺于父母，若穷而无归，惟悦亲可以得意，苟违朝夕，若婴儿之思恋，故称舜五十而慕。《书》曰：“戛击鸣球，搏拊琴瑟，以咏祖考来格。” 言思其来而训之，爱敬尽于事亲，是以德教加于百姓，刑于四海。夏禹有天下，以奉宗庙，然躬自菲薄以厚其孝。孔子曰：“禹吾无间然矣。菲饮食而致孝乎鬼神，恶衣服而致美乎黻冕。” 禹之德于是称闻圣人之德无以加于孝敬，孝敬之道，美莫大焉。殷高宗谅阴，三年不言，百官总己而听于冢宰，三年而后言，天下咸欢，德教大行，殷道以兴。《诗》曰：“一人有庆，兆民赖之。” 其此之谓乎。周文王之为世子也，朝于王季，日三。鸡鸣，至于寝门，问于内竖，内竖曰“安。” 文王乃喜，不安则色忧，行不能正履，日中暮亦如之。食上必视寒温之节，食下必问所膳而后退。文王孝道广大，其化自近至远，刑于寡妻，以御于家邦，故得万国之欢心，以事其先王矣。

赞曰：“至哉后德，圣敬自天。陶渔致养，菲薄飨先。亲瘠
色忧，谅阴寝言。一人有庆，千载赖旃。”